
INNLEDNING

Når du lurer på noe – som hvorfor folk skaffer seg hund, hvordan det er å være båtflyktning eller hvilke måter man kan håndtere en kjærlighetssorg på – er pålitelige svar ofte enkle å finne og et kjapt søk unna, fordi noen har lurt på akkurat det samme før. Men hvis det ikke allerede finnes noen gode svar på spørsmålet ditt, kan det være ei anledning for deg til å forske deg fram til et, og slik bidra med ny, vitenskapelig kunnskap. Andre ganger er det litt motsatt, fordi du skal skrive en oppgave, men veit ikke ennå hva det er du vil undersøke. Da må du først finne ut av hva det er du lurer på, eller om det er noe andre vil vite, som du kan være interessert i å undersøke og bidra med kunnskap om. For selv om du aldri har gjennomført noen undersøkelse før, kan du forske deg fram til vitenskapelige resultater. Kanskje vil funnene dine også overraske og inspirere andre som leser forskninga di. Det som er avgjørende er at du veit hvordan du skal gå fram når du gjennomfører den første undersøkelsen din.

Så snart du har noen klart formulerte spørsmål som undersøkelsen din skal svare på, kalles de ofte for problemstillinger, og måten du går fram på for å svare på problemstillingene, kalles metoden. Som mange andre forskere kan du da velge en metode som går ut på å intervjue folk som har relevante erfaringer. I en kvalitativ intervjuundersøkelse lar du informantene svare relativt fritt på spørsmålene du stiller, før du gjennom en analyse av det de har sagt kommer fram til pålitelige svar på problemstillingene dine. Underveis i denne prosessen bruker du teorier som gjør det tydelig hvordan dine resultater ikke gjelder kun for akkurat de du har intervjua, men mer generelt. Til slutt vil du presentere det du har funnet ut i en oppgave, og siden kanskje artikler, foredrag og kronikker. Måten du planlegger at disse delene – problemstilling, data, analyse, teori og svar – skal henge sammen på, kalles et forskningsopplegg. Et absolutt krav til en empirisk, vitenskapelig undersøkelse er at alle svar på problemstillingene skal baseres på teoretisk informerte analyser av data. Hvis det ikke gjelder undersøkelsen din, er det dårlig vitenskap, eller kanskje ikke vitenskap i det hele tatt.

Denne boka viser deg hvordan du kan gå fram, helt konkret, for å gjennomføre en slik kvalitativ intervjuundersøkelse, slik at hver enkelt del av forskningsopplegget ditt passer med de andre. Målet er at du skal lære det grunnleggende og praktiske for å kunne gjennomføre undersøkelsen din så bra som mulig, slik at du og andre kan stole på dine svar på problemstillingene. Jeg skal gå gjennom hva du bør huske på og hva du bør unngå, hvilke muligheter og begrensninger du har, hva du bør være forberedt på at kan skje, hvordan du kan håndtere utfordringer, hva som kan gjøre undersøkelsen bedre og hvilke etiske hensyn du må ta.

Jeg vil si ganske lite om vitenskapsteori og metodetradisjoner, og heller fokusere på det grunnleggende og praktiske du må kunne for å forske med bruk av kvalitative intervju. Likevel er ikke boka ei oppskrift du kan følge og som du siden kan skylde på om noe ikke går som planlagt. Det er du som er ansvarlig for forskninga di, og uansett hva du forsker på, må du gjøre justeringer og finne egne løsninger. Bruk derfor denne boka som en veileder når du tar metodevalgene dine, i tillegg til den hjelpa du får fra lærere og medstudenter og inspirasjonen du henter fra tidligere studier. Hvert kapittel vil lede deg gjennom en fase i undersøkelsen din. Om du har tid til det, anbefaler jeg deg likevel å lese hele boka før du begynner å intervjue, siden mange av de valgene du tar tidlig, påvirker hva du kan gjøre seinere. Om du skal unngå å bestemme deg i begynnelsen for noe som du seinere angrer på, er det en fordel å kjenne til alle delene av forskningsprosessen på forhånd. Valgene du tar skal du drøfte og gi begrunnelser for i metodedelen av studien, så ta gjerne notater om prosessen fra begynnelsen av – om planer du har, hvor du henter inspirasjon fra, problemer du støter på, løsninger du kommer fram til og hvordan de fungerte i praksis.

KAPITTEL 1
HVA ER KVALITATIVE INTERVJUDATA – OG NÅR TRENGER DU DEM?

Data er den informasjonen du analyserer for å svare på problemstillingene dine. Mens noen metoder innebærer at forskerne analyserer tall, feltnotater, bilder eller innsamlede dokumenter, er intervjudata basert på hva folk fortalte deg da du intervjua dem. Kvalitative intervju gir deg altså data som skiller seg en del fra de dataene du får om du bruker andre metoder. Før du bestemmer deg for at dette er metoden du vil bruke, kan det derfor være nyttig å vite litt om hva som kjennetegner intervjudata, hva de egner seg til å forske på, og hvordan de helst skal være for at du skal kunne svare på problemstillingene dine.


Hva er intervjudata?

Seint en kveld befant jeg meg i leiligheten til Elise, som arbeider som skuespiller ved et teater. Jeg hadde kontakta henne og spurt om hun ville la seg intervjue, og etter flere utsettelser hadde hun endelig tid til å møtes. Bakgrunnen for intervjuet var at selv om de spiller en oppdikta karakter, må skuespillere ofte bruke sine egne erfaringer og følelser for å spille troverdig. Hvordan foregår dette arbeidet med egne følelser, og hvordan påvirker det skuespillere personlig? Dette håpet jeg at intervjuet med Elise kunne hjelpe meg å finne et svar på.1


Tekster og kontekster

Under hele intervjuet lå det en opptaker på stuebordet mellom oss, med et lite, rødt lys som viste at den tok opp det vi sa. For når du intervjuer noen, vil du normalt ta opp lyden av det. Deretter bruker du opptaket til å skrive ut det som ble sagt, sånn at du har hele intervjuet som tekst. Sammen med utskriftene av de andre intervjuene du har gjort, er intervjuet da blitt en del av datamaterialet ditt som du skal analysere for å kunne svare på problemstillingene dine. Datamaterialet som du arbeider med, vil altså være ei samling med tekster, ikke selve lydopptakene. Åpner du en slik utskrift av et intervju, kan den se ut som utdraget under.


Eivind: Du sa det der med skam i forhold til det å liksom være for mye seg sjøl. Er det mye, liksom, skam, altså i en sånn prosess?

Elise: For meg er det det. Vi er veldig forskjellige, skuespillere, da. Men jeg er en utrolig skamfull skuespiller. Jeg går rundt etterpå og sier sånn «Skam! Skammen kommer! Skam! Skam!». Sånn som når du har sagt noe idiotisk til en eller annen og så går dere hver til deres, og så går du på gata for deg sjøl og bare «Nei!» (klasker seg i panna). Den der, liksom. «Hvorfor i helvete?» Så klarer du ikke å ikke si det høyt. Sånn har jeg det etter hver prøve, sånn «Fakk! Skammen kommer!».



Å lese et slikt løsrevet sitat kan føles litt som å slå opp på en tilfeldig side i ei tilfeldig bok. For som med alle andre tekstutdrag er det vanskelig å lese intervjudata og forstå hva de betyr om du ikke kjenner til konteksten for dem.

En viktig kontekst som intervjudata inngår i, er forskningsprosjektet som er grunnen til at intervjuene i det hele tatt ble gjort. Om du ikke hadde visst at jeg skulle undersøke skuespilleres arbeid med følelser og hvordan det påvirka dem, kunne utdraget over blitt nærmest meningsløst. For kjenner du ikke til tema for undersøkelsen og hvilke problemstillinger den skal svare på, vil intervjudata bli vanskelige å forstå. Selv om du forstår de enkelte ordene du leser, går du da glipp av den større betydninga. Dette gjelder også for intervju du har gjort selv, hvis du leser dem, men har glemt hva det var du skulle finne ut av.

Den umiddelbare konteksten for spørsmålet jeg stilte Elise var at hun nettopp hadde nevnt at det var viktig å kunne bruke egne erfaringer som utgangspunkt for rollen, men «ikke bli skamfull» om spillet «ble privat». Dette var åpenbart relevant for å forstå hvordan skuespillere påvirkes av arbeidet sitt, for hvorfor skulle Elise føle skam på prøvene når oppførselen hennes tilhørte en oppdikta rolle? Måten jeg spurte på virker klønete, og spørsmålet er et lukket et, som Elise egentlig kunne svart på med ett ord. Likevel svarte hun med å utbrodere og liksom spille seg selv som kjenner skamfølelsen komme. Og det var bare begynnelsen på svaret hennes.



Muntlighet

Uten at jeg trengte å stille noe nytt spørsmål, fortsatte Elise med å forklare meg hvorfor skammen oppstår etter prøvene på teatret.


Men det er jo fordi at du står sånn og prø–, hvert fall nå, når du prøver og ikke har funnet det ennå, ikke sant, så er jo jobben å åpne opp greia liksom og prøve å la seg påvirke da med kroppen, og da må du jo også sette deg sjøl i en litt sånn ukontrollert tilstand, det er jo hele poenget, der du ikke helt sjøl har kontroll, for at ting skal kunne oppstå, ting som du ikke har tenkt ut hjemme på kontoret, ikke sant. Og da veit du jo ikke helt … Og hvis du skal virkelig tillate det å komme, så må du på en måte være veldig åpen, og da kommer det plutselig litt for mye da noen ganger, eller plutselig så kom det en litt for stor emosjon eller et uttrykk som du ikke hadde … Og da kan du jo opp–, da kan du føle deg liksom ikke helt i kontroll og da føler man skam.



Merk hvordan utdraget har en muntlig tone, med uttrykk som «ikke sant» og «greia liksom», i haltende setninger med grammatikalske feil og uten ordentlig slutt. Slike famlende svar er vanlig i intervjudata, siden de nettopp er utskrifter av noe som er sagt. Om Elise skulle satt seg ned og skrevet ut et svar på samme spørsmål, ville det antagelig hatt en helt annen og mye strammere form. Denne muntligheten viser seg også i hvor mange ord Elise bruker på å formidle tankene og erfaringene sine. I artikler du leser vil sitater fra intervju ofte være klippet ut av lengre fortellinger. Det kan da virke som om informantene har svart i korte, presise setninger, mens de utklippene egentlig er siteringsvennlige utdrag som gjør artikkelen lettere å lese, men ikke gir innblikk i hvor lange og komplekse intervjuene var.

På tross av den muntlige tonen er det ikke så vanskelig å forstå hva Elise mener. I utdraget over forklarer hun at skammen oppstår fordi hun utforsker hvordan hun ville reagert spontant i den oppdikta situasjonen rollen hennes befinner seg i. Som en del av arbeidet må hun derfor legge fra seg noe av selvkontrollen mens hun og kollegene øver på teaterstykket. Men faren med å lempe på selvkontrollen er at hun kan gjøre noe upassende, og det er da skammen kommer. For en undersøkelse av overgangen mellom skuespillerens selv og rollen de spiller er det interessant at skuespillere kan føle skam for noe de tenker rollen deres kunne ha gjort. Det er som om Elise tar ansvar for karakterens handlinger. Og siden det Elise fortalte var relevant for undersøkelsen, var det heller ingen grunn for meg til å avbryte henne med noe nytt spørsmål.



Intervjudata er også observasjoner

Mens jeg satt bakoverlent og lytta, fortsatte Elise med å fortelle om en episode fra dagen før, hvor hun nettopp hadde satt seg i en «ukontrollert tilstand» som framkalte skam.


Det var sånn i går, så skulle (ler), midt i en scene så, aldri gjort det før, og der var det egentlig et veldig sånn helt greit arrangement vi alle kunne, men så, og det er veldig sånn på slutten og [en] veldig sånn opprivende scene og veldig sånn emosjonell, og så skulle jeg overlevere et brev fra den ene til den andre, og det var veldig viktig, og så plutselig så føler jeg at jeg bare tar, jeg må–, jeg bare tok rennefart og prøvde å hoppe over sånn tjue stoler som lå i et sånt berg. Det var sånn helt total hybris på egen spenst, jeg hadde jo ikke mulighet for å hoppe over de stolene, men jeg bare, jeg klarte ikke … Det er bare et eksempel da på at du kan bli, liksom du blir litt revet med, ikke sant, i situasjonen til å ikke kunne klare å ta klo–, det var jo et dumt valg, for jeg gikk jo rett på snørra og datt rett sånn, sånn og jeg kunne egentlig ødelagt ryggen på en måte. Det gikk veldig bra, men. Men jeg bare gjorde det, jeg hadde ikke …, jeg tenkte ikke. Og det er jo egentlig … På én måte er det en bra ting, for det betyr jo at du egentlig bare er veldig i det da. Men da gjør du jo plutselig sånne … Alle i salen så på … Folk kommer med isposer. Folk lo. Folk gråt. Altså de bare tenkte «Nå er Elise ute av produksjonen. Det er legevakt.» Så det er jo veldig skamfullt.



Historien om det mislykka hoppet viser at Elise ikke nøyer seg med å påstå at å oppgi selvkontrollen kan lede henne til å gjøre ting hun skammer seg over, men gir meg et konkret eksempel, som for å styrke påstanden sin. Hun gjør altså noe med fortellinga, nemlig belegger en påstand. Akkurat hva informanter gjør med det de sier kan være mye forskjellig, som å avlede deg fra noe de ikke vil snakke om eller posisjonere seg selv som bedre enn andre, men de har til felles at de er handlinger som utføres under selve intervjuet og som dermed inkluderes i datamaterialet ditt. Du går altså ikke fra et intervju kun med fortellinger om noe utenfor intervjuet, for intervjudata er også observasjoner av informanter som gjør noe med ordene de sier.



Asymmetri mellom intervjuer og informant

Fordi jeg har skrevet ut Elises historie om det mislykka hoppet, er den nå intervjudata som kan analyseres nærmere. Jeg kan da bruke historien for å undersøke det jeg var nysgjerrig på, som jo var mitt utgangspunkt for intervjuet. Kanskje kan historien hennes brukes til å forklare hvorfor skammen oppstår? Noe av det mest åpenbare i Elises historie er at det var mange andre til stede – ikke bare medskuespillere på scenen, men også andre kolleger i salen – som så henne ta en håpløs sjanse. Ei mulig forklaring på hvorfor en skuespiller kan skamme seg over noe rollen deres gjør, er altså ikke bare at de begår en feil, men at de blir sett av andre som en som begår feil. Merk at påvirkninga av andres tilstedeværelse på Elises følelser er noe vi kan lese ut av det hun sier, men som hun selv bare antyder. For det er ikke nødvendigvis slik at alle du intervjuer forstår den fulle betydninga av alt de forteller deg.

At du oppdager noe om informantene som de selv ikke veit, betyr ikke at informantene er dummere enn deg, men skyldes at du og informantene har veldig ulike prosjekter. Det er en stor forskjell mellom å fortelle om erfaringene sine til noen som spør, og å planlegge et forskningsprosjekt, gjennomføre intervju og analysere et datamateriale for å svare på problemstillinger. Derfor kommer du til å få vite mye om informantene som de ikke veit om deg, og få en oversikt de ikke har som du kan bruke til å avdekke sammenhenger de ikke selv er klare over. En slik asymmetrisk relasjon mellom deg og informantene, med hensyn til hvem som har kunnskap om hvem, vil være synlig i datamaterialet ved at det er du som stiller spørsmål du hadde forberedt på forhånd, med en plan om å analysere det informantene forteller deg. Som forsker i en slik relasjon tar du på deg et ansvar for å behandle det du veit om informantene på en forsvarlig måte.



Intervjudata skapes og formes

Elise avrunda svaret på det klønete spørsmålet mitt ved å komme tilbake til poenget om tap av kontroll, som for å minne meg på hvorfor hun fortalte historien om da hun prøvde å hoppe over en haug med stoler.


Selv om det bare er på en måte litt vittig, så er det også litt skamfullt fordi du faktisk har gjort en skikkelig dum ting da. Som liksom … som jeg ikke visste at skulle komme. Det er jo, det skjer noen ganger da, at bare kroppen bare «Wow!» … Og det er jo faktisk litt skamfullt da. Det kan jo få alle mulige slags utslag. Nå var det det der, men liksom … Jeg tror det er det, tap av kontroll.



Først da var Elise ferdig med å svare på spørsmålet jeg hadde stilt henne. Det tok henne ganske nøyaktig tre minutter. Selv om det Elise sa kan minne om en hverdagslig, morsom historie, vil du antagelig oppleve det som veldig lenge om en venn av deg snakka uavbrutt i tre minutter i en vanlig samtale. Men et kvalitativt intervju er ikke noen samtale, og mens Elise snakka, arbeida jeg nettopp for å få henne til å prate så mye som mulig. Grunnen til at Elise snakka så lenge var ikke bare at hun hadde mye å fortelle om, men også at jeg var stille, viste henne at jeg lytta og lot henne prate. Selv om jeg hadde lyst, avbrøyt jeg ikke, og fulgte ikke opp med å dra inn egne erfaringer. Med unntak for det ene spørsmålet mitt er det Elise som snakker gjennom hele utdraget. Det er hennes historie vi får. Likevel var jeg avgjørende for at svaret hennes ble akkurat slik, nettopp ved at jeg var der og intervjua henne med en intervjuteknikk som dreier seg om å være stille og la informanten prate i vei. Minst like viktig som at Elises historie ble forma av måten jeg intervjua henne på, er det at historien eksisterer som data nettopp fordi jeg intervjua henne. For intervjudata finnes ikke allerede. Det ikke slik at du «samler inn» intervjudata, men at du skaper eller genererer dem i samarbeid med informantene.



Intervjudata er begrenset

Legg merke til at utdraget fra intervjuet med Elise ikke inneholder særlig med beskrivelser av hva vi gjorde under intervjuet, annet enn det vi sa. I begynnelsen slo Elise seg i panna så det hørtes på opptaket, men det står ingenting om at hun dro hånda gjennom håret, så ettertenksomt ut i rommet eller tok en slurk kaffe, selv om hun godt kunne ha gjort alt det. Dataene er altså ikke noe fullstendig bilde av alt som skjedde, i den grad noe slikt kunne vært mulig. Videre kunne jeg også ha stilt andre spørsmål og sikkert fått andre svar. At noe kunne vært inkludert i dataene, men ikke er det, gjelder for alle metoder og alle studier – noe sånt som «fullstendige data» finnes ikke. Derfor bør du heller ikke ha noen ambisjon om å få data på «alt».

Det du må passe på, er at de dataene du faktisk har etter at du har gjort intervjuene, gjør det mulig å gi pålitelige svar på problemstillingene dine. Det aller meste i denne boka handler om nettopp det du kan og bør gjøre for å forsikre deg om at du får data du kan analysere for å svare på interessante problemstillinger. Og noe av det første du må gjøre, er å forsikre deg om at kvalitative intervju i det hele tatt er passende for undersøkelsen du planlegger.




Når trenger du intervjudata?

Om en undersøkelse bør gjøres med kvalitative intervju, enten aleine eller i kombinasjon med andre metoder, avhenger av hva du forsker på og vil finne ut av. Vi kan skille mellom tre særlig gode grunner til å gjøre kvalitative intervju: at mange «interne» prosesser, som tanker og følelser, inngår i det du vil undersøke, at du er interessert i ytringene som kommer fram under et intervju samt at det du vil forske på er utilgjengelig på andre måter.


«Interne» prosesser

Kvalitative intervju passer godt hvis du vil finne ut noe om prosesser som i stor grad foregår på «innsida» av folk, slik som følelser, minner, oppfatninger, assosiasjoner, fantasier og ambisjoner. Slike prosesser foregår naturligvis også i konkrete situasjoner, og det kan ofte være avgjørende å undersøke disse situasjonene hvor, for eksempel, informantene føler den følelsen du er interessert i, eller oppfatningene du er interessert i får konsekvenser. Likevel kommer du sjelden unna at du får en helt annen innsikt i disse prosessene om du også prater med dem som føler eller oppfatter. For eksempel bør du snakke med sauebønder om du vil finne ut hvordan de kan være glade i dyr de sender til slakt, elever ved forfatterskoler om du vil undersøke kunstnerambisjonene deres, eller unge, ensomme menn om du vil finne ut hvordan de forestiller seg vennskap, romantiske relasjoner og andre fellesskap. I en del tilfeller har ikke informanter snakka om disse erfaringene tidligere, eller de har aldri snakka så lenge om dem som de får anledning til i et intervju. Til en viss grad oppstår da også det du er interessert i underveis i intervjuet, når informanten for eksempel utbroderer en fantasi eller justerer på ambisjonene sine.



Ytringer

En annen god grunn til å gjøre kvalitative intervju er at du vil undersøke ytringer, og da særlig ytringer som det tar tid å formulere, slik som fortellinger, forklaringer, argumenter, unnskyldninger, begrunnelser og posisjoneringer. Slike ytringer kommer folk med også utenfor intervjusituasjoner, men da er det ikke sikkert du står der med opptakeren din og får med deg hele historien eller argumentet, det kan hende informantene blir avbrutt og må gjøre noe annet, og det kan hende de snakker så sjelden om akkurat det du er interessert i at du ikke har tid til å henge rundt og vente på at de gjør det av seg selv. Du kan for eksempel være interessert i flyktningers fortellinger om reisen som tok dem til Norge, legers moralske begrunnelser for å avslutte livsforlengende behandling eller hvordan barn som mobber forklarer og unnskylder seg. Slike ytringer må likevel ikke forstås som utvidede eller mer fullstendige utgaver av det informantene ville gitt i andre situasjoner, utenfor intervjuet. En informant kan legge vekt på andre deler av et resonnement i et intervju enn overfor familien, venner eller kolleger, eller de kan prøve å utvide et argument i intervjuet, som det ellers holder å bare antyde når de snakker med folk de allerede veit er enige. Likt den første grunnen kan intervjuet også være første gang en informant gir ei så grundig forklaring eller får tid til å fortelle uavbrutt om akkurat det du er interessert i å høre om. For eksempel kan en informant som får tid til å snakke om ei oppfatning hun har, utvikle en begrunnelse for denne oppfatninga som hun aldri har kommet med tidligere. På denne måten er intervju både en form for observasjon av ytringer og en situasjon som skaper noe nytt.



Det utilgjengelige

En tredje god grunn til å bruke kvalitative intervju er at du vil undersøke hendelser som ellers er utilgjengelige for deg. Det kan være hendelser som ofte er skjulte, hendelser som endres mye hvis noen er til stede for å observere dem, hendelser som er for farlige til å observere, og hendelser som allerede har skjedd. For eksempel er sex ofte skjult, og mange vil nok oppføre seg annerledes hvis de ble observert mens de hadde sex. Ulykker, konflikter og naturkatastrofer kan være for farlige til å observere eller er allerede over når du starter undersøkelsen, men ofte har det vært folk der som du kan intervjue om hendelsene. Her er vi altså interessert i hendelser utenfor intervjusituasjonen som vi selv ikke får observert. De kan være vanlige hendelser, som for eksempel partnervold, og da kan vi ofte være interessert i å finne ut hva som går igjen i de ulike informantenes historier. Andre hendelser kan være enkelthendelser eller foregå i avgrensede perioder, som for eksempel et bestemt terrorangrep. Da kan vi ofte være interessert i å få flere ulike informanters historier for å sammenligne disse og finne ut hva som hendte og hva slags konsekvenser det hadde for dem. Intervju er også nyttig om du forsker på en tilbakelagt historisk periode folk som fortsatt lever kan fortelle om, som for eksempel hvordan det var å være homofil i Norge mens det ennå var forbudt, eller hvordan miljøet blant arbeidsinnvandrere fra Pakistan var i Oslo på 1980-tallet. Om du skal undersøke hendelser som utspiller seg sakte, over lang tid, eller som er desentraliserte eller uklare, kan det også være mest praktisk å intervjue aktører som befinner seg på ulike steder eller allerede har bygd seg opp erfaringer over tid, selv om du i prinsippet kunne brukt årevis på å reise rundt og observere hendelsene utfolde seg.



Sammensatte grunner

I praksis vil flere av de tre grunnene tvinnes sammen i en begrunnelse for å gjøre intervjuer. Informanter kan for eksempel gi fortellinger om en type utilgjengelig hendelse og legge vekt på følelsene disse hendelsene vekker – undersøkelsen kan være om alt fra noe så alvorlig som voldtekt til noe så simpelt som fylleangst, og du kan være interessert i fortellingene, følelsene og hvordan de utilgjengelige hendelsene foregår. At det å gjøre intervju kan gi oss data på flere ulike forhold samtidig er ofte en fordel, fordi en av grunnene til å gjøre intervju kan gjelde det vi vil forklare, mens en annen grunn kan gjelde det vi tror er sentralt i forklaringa. For eksempel kan du ha en formening om at det finnes en utbredt måte å fortelle om en hendelse på – som invasjonen av Norge i 1940 – som kan forklare hvorfor det er knyttet så mye stolthet til denne hendelsen, på tross av at hendelsen var et åpenbart nederlag. Det er altså mulig at du kan bruke ei utbredt fortelling som en del av ei forklaring på en utbredt følelse, og da må du ha data om både fortellinga og følelsen. Du kan også være interessert i å forklare noe du eller andre har observert, men vil undersøke om det ikke er i interne prosesser, ytringer eller utilgjengelige hendelser du kan finne de viktigste årsakene til det som er observert. Omvendt kan du også gjøre intervju for å undersøke om det er mer skjulte eller «interne» konsekvenser av noe som du eller andre har observert ved bruk av andre metoder.

Disse hovedgrunnene for å gjøre intervju er ikke en avgrensning av hva et intervju skal fokusere på. I de fleste intervju vil det være helt nødvendig å spørre informanter om vanlige hendelser du kunne observert, for eksempel med deltagende observasjon. En undersøkelse har ofte flere problemstillinger, og da vil ikke nødvendigvis alle problemstillingene være like avgjørende for hvilken metode du velger. En av grunnene til at mange velger å bruke intervju er nettopp at en på kort tid kan få data på både indre prosesser, ytringer og ulike hendelser, hvor noen av hendelsene kan observeres og andre ikke kan det. Hvis du derimot ikke er særlig interessert i verken indre prosesser, ytringer eller utilgjengelige hendelser, kan det hende du bør benytte en annen metode i stedet eller i tillegg – du bør i hvert fall vurdere det. Om du allerede har bestemt deg for at intervju er metoden du vil bruke, bør du passe på å utnytte mulighetene kvalitative intervju gir, og særlig tilpasse problemstillingene dine for å unngå at du svarer på spørsmål som andre metoder er mer egnet til å gi gode svar på.




Hva er gode intervjudata?

Selv om du er trygg på at kvalitative intervju er en passende metode for å svare på problemstillingene dine, er det fortsatt viktig at dataene holder en høy nok kvalitet til at det er mulig å gjennomføre de analysene du planlegger. Hvor gode data du får avhenger av hvor godt du arbeider med forberedelser og gjennomføring av intervjuene, og da er det viktig at du veit fra begynnelsen av hva det er du arbeider for å oppnå. Det er tre kriterier som er spesielt viktige når du skal vurdere hvor gode kvalitative intervjudata er, nemlig hvor presise de er, hvor relevante de er og hvor omfattende de er.


Presisjon

Når intervjudata er presise, snakker informanten så konkret som mulig slik at du får data på noe bestemt, enten det er hendelser, tanker, planer eller noe annet. Slike fortellinger viser til et bestemt perspektiv og bestemte erfaringer, nemlig informantens perspektiv og erfaringer. For eksempel er det ikke tvil om at Elise i utdraget ovenfor forteller om sine erfaringer med skam, og episoden hvor hun forsøker å hoppe over en haug med stoler gjør svaret hennes veldig konkret. Det motsatte av presisjon er om informanten gir vage og unnvikende svar eller snakker om hvordan ting pleier å være, om generelle oppfatninger, slik at du får inntrykk av at informanten ikke vil forplikte seg til ei bestemt oppfatning av verden eller ikke har lyst til å dele med deg hva de har erfart, som om de er redde for å bli konfrontert med det de sier. Men hvorvidt du får presise data avhenger i stor grad av hvilken jobb du gjør som intervjuer, for eksempel om du stiller presise spørsmål, ber om konkretiseringer og gir informanten tid til å gi detaljerte svar. Stiller du for åpne spørsmål, kan det hende informanter ikke helt veit hva det er du vil høre noe om, og det de sier blir derfor vagt og utprøvende.



Relevans

Når dataene er relevante, er de fokusert på det vi trenger å vite noe om for å kunne svare på problemstillingene. Hvis en av problemstillingene dine for eksempel spør om følelsesmessige reaksjoner på et dødsfall i familien, bør informantene du intervjuer om deres erfaringer med dødsfall i familien på en eller annen måte snakke om følelser i tilknytning til dette i intervjuene, og gjerne om eventuelt fravær av følelser. Hvis intervjuene utelukkende kommer inn på det praktiske ved dødsfallet, og følelser aldri kommer opp som tema, eller kommer opp i tilknytning til noe annet enn dødsfallet, vil du ikke kunne svare på problemstillinga di. Dette kan synes selvfølgelig, men i løpet av et intervju kan en informant fort begynne å snakke om noe som ikke er relevant for din studie, men som informanten selv vil prate om. En høflig eller takknemlig intervjuer kan da bli for passiv til å geleide informanten inn på mer relevante tema. En intervjuer som er kommet et stykke i undersøkelsen, og som er blitt lei av å høre de samme historiene, kan foretrekke å høre om noe annet enn det de har hørt mye om i tidligere intervju, og glemme at det informanten sier er nytt fordi det irrelevant.

Siden en problemstilling gjerne spør om flere kontekster og sammenhenger mellom ulike tema – eller kanskje du har et mål om å sammenligne ulike grupper – er det viktig at du ikke får relevante data på bare litt av det du trenger å vite noe om eller kun får det fra enkelte av informantene. Hvis du for eksempel vil undersøke hvordan omgangskretsen til ungdom påvirker måten de håndterer en kjærlighetssorg på, holder det ikke om halvparten av informantene kun snakker om en kjærlighetssorg og de andre kun om vennene sine, for da kan du ikke se noen sammenhenger mellom håndtering og omgangskrets i de enkelte intervjuene. Du vil altså ha relevante data i så mye som mulig av samtlige intervju. Derfor kunne det kanskje være fristende å spørre veldig presise spørsmål om akkurat det du trenger å ha data på, men det neste kriteriet for gode intervjudata gjør dette til en umulig strategi.



Omfang

Omfattende data får du når informanten snakker lenge uten at du avbryter. Med lange intervjusvar får du mer materiale å analysere, og sannsynligheten for at dataene plukker opp viktige variasjoner er større. Hvis dataene i tillegg til å være omfattende også er presise, inneholder de mange detaljer og du har det som gjerne kalles «rike» data. Når du har omfattende data, er det også mer sannsynlig at det er informantene selv som lager koblinger mellom deler av materialet i stedet for deg. Slike koblinger kan i seg selv være viktige data. I utdraget ovenfor var det Elise som kobla skam og å slippe opp på selvkontrollen, og i fortellinga om å hoppe over en haug med stoler var det hun som kobla skam til det å bli sett av andre. Hvis flere informanter i en studie gjør lignende koblinger, kan dette bli viktig i analysen, men om dataene ikke er omfattende, vil det være færre slike koblinger i materialet.

Når du har omfattende data, får du gjerne også flere sitater å velge mellom når du skal skrive ut analysen. Med omfattende data er det heller ikke et stort problem om enkelte deler er upresise eller irrelevante, siden andre deler av informantens lange svar kan være presise og relevante nok for analysene du vil gjennomføre. I et intervju der de fleste svarene er korte, blir det derimot mye viktigere at de svarene er både relevante og presise. Intervjudata som ikke er omfattende er nettopp preget av veldig korte svar, noe som gir deg mindre å analysere, mindre variasjon og færre koblinger som informanten gjør, siden det er du som stadig må stille spørsmål og sette informanten i gang igjen. Flere spørsmål og svar kan ikke gjøre opp for det som går tapt når informanten ikke snakker lenge av gangen. Derfor er ikke lengden på intervjuet en god indikator på hvor omfattende materialet er – du kan ha mange sider med data som likevel er fylt med dine spørsmål og korte svar. Mange intervju vil ha deler hvor informanten gir korte svar, særlig mot slutten når informanten har snakka lenge, men korte svar i store deler av intervjuet kan gjøre intervjuet irrelevant i analysen, og korte svar i et helt datamateriale kan være ødeleggende for hele studien, siden du rett og slett kan mangle data å analysere.

Det er mye du kan gjøre galt i et intervju som resulterer i mindre omfattende data enn det du helst skulle hatt. Vanlige problemer er at intervjueren avbryter informanten eller ikke gir dem nok tid til å svare, eller at for mange av spørsmålene formuleres på en måte som ikke legger opp til lange svar. En type ekstremtilfelle er når intervjuere forteller om ei oppfatning de har, og spør om informanten er enig eller ikke. Om svaret er «ja» eller «nei» gir det uansett lite data å analysere, og om det skal være nyttig, må det finnes andre, lengre svar i intervjuet som dette svaret kan ses i sammenheng med, ellers er svaret sannsynligvis ubrukelig som data.



Data er som et album

Du kan tenke på gode kvalitative intervjudata som et stort album med skarpe fotografier. Når dataene er presise, tilsvarer det at fotografiene er skarpe, og du kan studere detaljene i dem på nært hold – både forgrunn og bakgrunn er i fokus, og ingen raske bevegelser gir utflytende partier. Når dataene er relevante, er det fordi fotografiene ganske enkelt er av akkurat det du er interessert i å ha bilder av, med perfekte utsnitt slik at ingen sentrale deler forsvinner ut fra kanten av det, og du lurer ikke på hva enkelte av bildene gjør i albumet. At dataene er omfattende, svarer til størrelsen på albumet, slik at når du blar gjennom det kan du se sammenhenger mellom dem, undersøke de samme hendelsene fra ulike vinkler, se hvordan de utvikler seg over tid og sammenligne fotografier av ulike ting. Det holder ikke at ett eller to av disse kravene til gode data innfris. Et skarpt bilde hjelper ikke om det er av noe irrelevant, et relevant bilde hjelper ikke om det er ufokusert, mange bilder hjelper ikke om de er ufokuserte eller irrelevante, og skarpe og relevante bilder er bra, men du får lite ut av dem om du bare har et par.

Når dette er sagt, kan en informant snakke upresist, kort og om noe irrelevant av grunner som likevel er relevante for det du forsker på. Skyldfølelse, for eksempel, kan få informanten til å være unnvikende og vag, og dette kan i seg selv være interessante uttrykk for informantens erfaringer, men du må da vite om denne grunnen og ha tydelige indikasjoner i dataene som gir deg mulighet til å tolke dem som uttrykk for konkrete erfaringer. Du kan ikke uten videre tolke vage data som uttrykk for en underliggende skyld, traume eller fortrengning – at du ikke har vært en god nok intervjuer eller at informanten stilte til intervju uten egentlig å ha særlig lyst, er sannsynligvis bedre forklaringer.




Metoden for deg

Fordi kvalitative intervju ikke er det samme som samtaler, trenger du ikke være særlig utadvendt for å bli god til å intervjue. Du må uansett lære deg intervjuteknikk, for den kommer ikke av seg selv, og underveis kan du justere deg fram til en egen måte å bruke metoden på som passer både deg og den du blir oppfatta som av informantene. Derfor trenger du ikke legge særlig vekt på hvem du er når du skal bestemme om kvalitative intervju passer for din undersøkelse. Det viktigste er hva du er interessert i å undersøke, hvilke data du vil arbeide med og, ikke minst, hvilke problemstillinger du vil ha svar på. For i all forskning må du lure på noe for å komme i gang med undersøkelsen.



Refleksjonsspørsmål


	Hva er det mest urettferdige du veit om? Hva kunne du lært mer om av å lytte til noen fortelle deg om denne urettferdigheten? Må de ha noen bestemte erfaringer for å ha noe å fortelle deg? Hva tror du de ville holdt hemmelig? Ville du lest en lang og grundig beskrivelse av urettferdigheten? Hva ved det urettferdige trenger ei forklaring?

	Du kan gjenta øvelsen over med det mest absurde du veit om, det tristeste, det koseligste, det mest idiotiske, det skumleste, det skitneste og det reineste.

	Det er mulig å gjøre ulike ting bare ved å snakke, som for eksempel å argumentere for en påstand, betro en hemmelighet eller gjøre narr av noen. Kan du komme på mer enn fem slike handlinger som utføres ved å ytre seg? Hvilke av dem kunne dukka opp i et intervju?

	Hva er du mest takknemlig for? Hvordan ville du fortalt noen om det – så presist som mulig? Hva burde den du fortalte til spurt deg om?

	Tenk tilbake på noe som hendte for fem år siden, stort eller lite. Hvem kunne du intervjua som ville hjulpet deg å forstå hendelsen? Hvilke «interne» prosesser kunne du spurt dem om? Hva har forandra seg siden da? Hvordan kunne et intervju hjulpet deg med å forstå de endringene?

